**PREZENTAREA SINTETICĂ A PROGRAMULUI DE STUDIU**

**Anul pregătitor de limba română pentru străini, RLS**

Programul de studiu Anul pregătitor de limba română pentru străini, RLS – An pregătitor, din cadrul Facultății de Istorie și Filologie „1 Decembrie 1918” din Alba Iulia își propune ca obiectiv major formarea și dezvoltarea competențelor de comunicare în limba română pentru cetățeni străini care doresc să se înscrie la programe de studii în limba română în învățământul universitar sau postuniversitar din România.

În acest sens, Departamentul de Filologie al Facultății de Istorie și Filologie oferă un parcurs de școlarizare în conformitate cu normele legislative în vigoare, respectiv Legea educației naționale nr. 1/2011, cu modificările și completările ulterioare și Ordinul nr. 6156/2016 privind organizarea și desfășurarea anului pregătitor de limbă română pentru cetățenii străini.

În elaborarea documentelor aferente acestui program de studiu au fost avute în vedere conținutul programatic al documentului de referință al politicilor educative lingvistice europene, respectiv *Cadrul European Comun de Referință pentru Limbi*, principiile politicii de internaționalizare ale instituției și dinamica academică profesională.

Prin planul de învățământ întocmit pentru acest program de studiu se urmărește dobândirea următoarelor competențe, capacități, deprinderi, aptitudini, abilități și cunoștințe conforme Cadrului European Comun de Referință pentru Limbi: utilizarea limbii române la nivel de competenţă (minim) B1 din CECRL în context de comunicare românofon: competențe lingvistice (dobândirea unui vocabular suficient pentru a se exprima cu ajutorul parafrazelor asupra majorității subiectelor privind viața cotidiană; comunicarea corectă prin deținerea unui bun control gramatical; conștientizarea și controlul asupra organizării sensului cuvintelor; pronunțarea inteligibilă și dobândirea unei intonații firești; producerea unui text scris continuu; producerea unei pronunțări corecte pornind de la un text scris), competența sociolingvistică (capacitatea de a se exprima și de a răspunde unei vaste game de funcții comunicative, conștientizarea și utilizarea adecvată a regulilor de politețe), competența pragmatică (discursivă și funcțională): capacitatea de a-și adapta exprimarea pentru a face față situațiilor mai puțin obișnuite, exploatarea cu suplețe a unei game largi de mijloace lingvistice, capacitatea de a interveni într-o discuție asupra unui subiect familiar; capacitatea de a vorbi îndelung și pe înțeles, de a explica cu destulă precizie punctele principale ale unei idei, de a transmite o informație simplă și de interes imediat; participarea la acte de comunicare în limba română prin utilizarea adecvată a strategiilor de producere, de receptare, de interacțiune și de mediere (planificare, executare, evaluare, remediere); dobândirea unor cunoștințe de cultură generală, cunoștințe socioculturale (viața cotidiană, condițiile de viață, relațiile interpersonale, valorile, credințele și comportamentele, limbajul corpului, cunoașterea uzanțelor și comportamentele rituale), conștientizare interculturală; dobândirea unor aptitudini și deprinderi: aptitudini practice, aptitudini tehnice și profesionale, aptitudini proprii ocupațiilor în timpul liber; aptitudini și deprinderi interculturale; dezvoltarea capacității de învățare: conștiința limbii și a comunicării, conștiința și aptitudinile fonetice, aptitudinile de învățare.

Universitatea „1 Decembrie 1918” din Alba Iulia, prin Departamentul de Filologie al Facultății de Istorie și Filologie, organizează programul Limba română ca limbă străină - Anul pregătitor (pentru studenți străini) din anul universitar 2011-2012, pe baza adresei MECTS nr. 29477/19.05.2011.

Numărul solicitărilor pentru acest program a crescut an de an, la fel ca și oferta educațională a Universității. Până la apariția Ordinului nr. 6156/2016 din 22 decembrie 2016 privind organizarea și desfășurarea anului pregătitor de limbă română pentru cetățenii străini și a Standardelor ARACIS specifice acestui program de studiu, s-a diversificat numărul disciplinelor din Planul de învățământ în ceea ce privește Limbajele specializate, suporturile de curs, materialele auxiliare și bibliografia RLS. Odată cu reglementările normative menționate, planul de învățământ și metodologia de finalizare a studiilor au fost adaptate acestora. Astfel, cadrele didactice cuprinse în acest program de studii prin statul de funcțiuni, îndeplinesc cerințele stabilite de legislația în vigoare.

Planul de învățământ cuprinde discipline fundamentale și de specialitate, care, la rândul lor, sunt grupate în discipline obligatorii, opționale și facultative.

Absolvenților programului de studiu, care au obținut cele 60 de credite ECTS obligatorii alocate prin planul de învățământ și au susținut examenul de absolvire (cotat cu 10 credite ECTS), li se eliberează un *certificat de absolvire* a anului pregătitor de limba română și un *supliment descriptiv*, conform normelor în vigoare. Aceste două documente dau dreptul deținătorilor să se înscrie la programele de studii universitare sau postuniversitare pentru care au optat în primă instanță. Examenul de absolvire se desfășoară în conformitate cu *Metodologia de organizare și desfășurare a examenului de absolvire a anului pregătitor de limba română*, aprobată de Senatul Universității „1 Decembrie 1918” din Alba Iulia, corelată cu un regulament aprobat de Ministerul Educației Naționale și Cercetării Științifice.

**Informații cu privire la domeniile în care se oferă limbaje de specialitate**

 Programul de studiu Anul pregătitor de limba română pentru străini, RLS – An pregătitor, din cadrul Facultății de Istorie și Filologie „1 Decembrie 1918” din Alba Iulia își propune dezvoltarea competențelor de comunicare în limba română a cetățenilor străini. Având în vedere faptul că aceștia urmează a deveni specialiști în diferite arii de activitate se urmărește însușirea terminologiei de specialitate la nivel de înțelegere și exprimare în context profesional, utilizarea corectă, adecvată contextelor, a limbajului specific disciplinei de specialitate, documentarea de specialitate în vederea elaborării documentației profesionale, Accentul este pus pe dezvoltarea competențelor de comunicare – limbaje de specialitate în următoarele domenii:

* Limbaj specializat: matematică și științe ale naturii
* Limbaj specializat: științe inginerești
* Limbaj specializat: științe biologice și biomedicale
* Limbaj specializat: științe sociale
* Limbaj specializat: științe umaniste și arte

Limbaj specializat: știința sportului și educației fizice